Yoga udara

Yoga udara (Jawi: ) ialah sejenis yoga hibrid yang dibangunkan oleh Michelle Dortignac pada tahun 2006 menggabungkan sikap yoga tradisional, pilates, dan tarian dengan penggunaan buaian kain. Menjelang 2009, ini diikuti oleh pelbagai jenama yoga udara termasuk Fly Yoga oleh Florie Ravinet, AeroYoga oleh Rafael Martinez, dan AIReal Yoga oleh Carmen Curtis.

 Sejarah 

Yoga udara dibangunkan oleh Michelle Dortignac pada tahun 2006, menggunakan gabungan sikap yoga tradisional, pilates, dan tarian dengan penggunaan buaian kain. Fly Yoga dibangunkan di Perancis pada tahun 2009 oleh Florie Ravinet dengan kerjasama ahli fisioterapi, dan telah "diluluskan oleh profesional kesihatan". AeroYoga dibangunkan sekitar masa yang sama oleh Rafael Martinez. Juga pada tahun 2009, Carmen Curtis mengasaskan AIReal Yoga.

Jenama AntiGravity Fitness diasaskan oleh Christopher Harrison pada tahun 2007; ia mendakwa telah mencipta apa yang dikenali sebagai yoga udara, dengan hamok yang diadaptasi untuk yoga daripada seni udara. AntiGravity telah wujud sejak 1990 sebagai sebuah syarikat persembahan atlet dan akrobat.

 Hamok 

Yoga udara memerlukan sejenis buaian kain khas, sebuah alat sokongan yang direka untuk menampung purata sehingga 300 kilogram. Sistem rig biasanya terdiri daripada rantai sokongan, tali sawat (webbing strap), hamok sutera dan karabiner. Dua rantai sokongan tergantung dari siling hingga kurang daripada satu meter di atas paras lantai, dan hamok disambungkan pada ketinggian yang ditetapkan oleh pengguna. Terdapat dua gaya pemasangan hamok yoga udara, bergantung pada kesan yang diingini: sama ada dua titik sauh (untuk lebih kestabilan) atau satu titik sauh, untuk memberikan peserta julat pergerakan yang lebih luas.

Hamok berfungsi seperti buaian yang menyokong pinggul untuk lentik depan dan lentik belakang. Postur yoga berasaskan tikar yang sukar mungkin terbukti lebih mudah dilakukan melalui yoga udara, manakala pergerakan buaian kain seterusnya menyumbang kepada kepelbagaian dalam senaman udara.

 Dakwaan manfaat kesihatan 

Yoga udara belum dikaji dengan percubaan klinikal. Bukti anekdot menunjukkan bahawa dengan memudahkan pembengkokan dan regangan seluruh badan semasa bersenam, otot dan sendi akan diperkukuh dan dipulihkan, serta tulang belakang dinyah mampat (decompressed) semasa badan tergantung bebas. Yoga secara amnya, dan yoga udara khususnya dipromosikan sebagai memberi manfaat kepada kesihatan emosi, psikologi dan rohani.

 Sikap popular 

Siakp yoga udara termasuklah kedudukan silang (cross position), bersandar ke belakang dengan sokongan tepat di atas pinggang, lengan didepangkan; songsangan bintang (star inversion), dengan buaian kain menyokong tulang ekor semasa badan lentik ke belakang; dan sikap merpati raja sebelah kaki, seperti songsangan bintang tetapi dengan sebelah kaki disangkut pada bahagian hadapan hamok. Varian terikat mempunyai buku lali belakang yang dicengkam oleh tangan.

Rujukan

Kategori:Gaya yoga
Kategori:Hibrid yoga

en:Aerial yoga